**Referat fra møte med ledere i vel knyttet til Nesodden Velforbund 19.10.2016:**

Referent: Grethe Marie Belboe

16 velforeninger/veilag var til stede på møtet.

**Kort intro om hvorfor styret har innkalt til møte:**Styret i Nesodden Velforbund ønsker å bidra mer i velenes arbeid og velenes utfordringer, og vi ønsker å være mere synlige. Vi opplever at selv om velene har forskjellige utfordringer, er det mange fellestrekk. Kommunen opplever også velene som en felles enhet, og henvender seg til oss for uttalelser i en del saker. Hvordan skal vi vite hvor aktuell saken er for velene våre?

For et bedre og nærere samarbeid på tvers ser vi for oss at alle lederne i velene og styret i Nesodden Velforbund (NVF) kan møtes et par ganger i året for å snakke sammen om hva man er fornøyd med, hvilke saker som aktivt må jobbes med og hva er det som kan forbedres. Hovedpoenget er å utnytte og utveksle hverandres kompetanse, erfaringer og for å bidra til at vi kan stå sterkere sammen i saker hvor kommunen er involvert.

**Hvert enkelt vel presenterte seg kort med viktigste aktiva og utfordringer:**

* **Hellvikskog Vel med fokusområde:** Badehusrekken i Ursviksbukta, båthavn med flytebrygger og rollen som deleier i ISI-banen (1 av 4 deleier-vel).
* **Alværn Vel med fokusområde:** Strand (en av få som er unntatt Allemannsretten), brygge, Velhus med internett tilgang, vei- og parkeringsplass og internett. Alværn Vel utalte også en bekymring for vellets arrangerte dugnader som har hatt både lav interesse og som har resultert i et lavt antall oppmøtte. Velet opplever store utfordringer med både brøyting og strøing.
* **Hellvik Vel med fokusområde**: Hellvik strand, avvikling av parkering ved stranden hvor løsningen har vært et innleid privatfirma som ilegger parkeringsbøter. Velet har bryggehus, lekeplass m/ballbinge. Velet har ikke noe med vedlikehold av veier, men et eget veilag. Hellvik Vel er interessert i å høre om hvordan andre vel håndterer innbetaling. Nye betalingsmetoder som vipps osv.
* **Skogen Syd Vel med fokusområde:** Det gamle vaskeriet gjøres om til grendehus. Bra oppmøte på dugnader! Lekeplass. USBL er forretningsfører.
* **Ellingstadåsen Vel med fokusområde:** Gammelt hytteområde, hvorpå ca. halvparten er sommergjester og som gir splittede interesser i velet. Fastboende vil ha regulering og hytteeiere vil ha det som nå. Dugnader – greit nok. Årlige og tradisjonsrike velaktiviteter som engasjerer er gresskarkonkurranse og brunsnegleaksjon. Andre saker er strand med bratt tilkomst. Utfordring: vei og trefelling.
* **Skoklefall terrasse Veilag med fokusområde:** Vei -og vårdugnad og vei- og parkeringsutfordringer.
* **Oksval Vel/Oksval Veilag med fokusområde:** Pusser opp bryggehuset, ISI-banen. Veilaget har avtale med Norkreditt som gir enkel inndrivelse av veiavgift. Byttet ut veimasse og lagt asfalt på veiene, som er det eneste som duger med de nye brøyteordningene. Vellet opplever bra oppmøte i forbindelse med veidugnader.
* **Nesoddtangen Vel med fokusområde:** Dugnader; vår og høst. Strender: Hornstranda, Odden og Lagbukta. Badstugruppe – prøver å få til en badstue ved Nesoddtangen gård. Velet har ikke ansvar for noen veier.
* **Fjordvangen Vel med fokusområde:** Nettopp skilt ut sju velveier til Fjordvangen Veilag. Faktura utsendelse; har inngått i avtale med Norkreditt. Kajakkstativer ved stranden. Velaktiviteter: Fjordvang-dagen med voksenfest på kvelden (litt dårlig oppmøte). Har hatt veidugnader – godt oppmøte. Dugnadsavgift til de som ikke møter på dugnad.
* **Rudstrand- og Presteskjær Vel med fokusområde:** Tolv eiendommer hvorav elleve er medlemmer som vesentlig består av sommerhus. Vei ned til kommunale badeplasser. Alle møter på dugnader som består av vedlikehold av vei. Brøyting er et problem. Veien brukes av alle som skal ned til strand og kyststi. Utfordringer er at deler av veien er et kommunalt ansvar. Privat del er en gammel kjerrevei som lappes på. Pålegg fra kommunen om regulering av vann og avløp; stort sett egne anlegg i dag. Rudstrand brygge ble gitt til velet da dampskipsselskapet ble lagt ned, som vedlikeholdes av velet.
* **Torvvik Vel med fokusområde:** Største utfordring er at kommunen tilbød løsning for vann og avløp i 2012. Kommunen endret mening i 2015 for deretter å trekke tilbake hele tilbudet. Utfordring er at grunnvannet ikke kan brukes. Lovverket pålegger tilfredsstillende vannkvalitet. Vellet får vann, men ikke avløp. Har brygge som vedlikeholdes. Kommunal badeplass. Nytt byggefelt under etablering. Utfordring med at det ikke er parkerings-muligheter ved badeplassen.
* **Berger Vel- og Veilag med fokusområde**: Felles styre, men med ulike konti. Litt problemer med drive inn penger. Utfordringer med brøyting og ønsker høyere aktivitet i forbindelse med dugnader i strandområde. Vellet har dugnader på velveiene.

Problemer med bryggehuset; kommunen mener at eiendommen står på kommunal grunn. Velhuset ble satt opp i 1929 og vellet har vedlikeholdt det ved dugnad og betalt forsikring i alle år. Etter at kommunen kjøpte brygga hevder kommunen nå at de eier bryggehuset. Kommunen hevder videre at bryggehuset står på kommunal grunn og pålegger velet en leieavtale. Velet har slitt i 3 år og har hatt mange samtaler med kommuneadvokaten. De har endelig fått utkast til en leie-kontrakt, men den er fortsatt ikke er akseptabel. Bygget råtner. Flere vel er i samme situasjon, med bryggehus eid av velet på kommunens grunn og de vellene har fått til en løsning. Berger Vel bør ta kontakt med Oksval Vel for informasjon.

**OPPSUMMERING fra presentasjonene:**

Mange av velene har sammenfallende utfordringer:
Betalingsløsninger – faktureringssystem

Veier; brøyting og vedlikehold

Velhus som trenger vedlikehold

Dårlig oppmøte på dugnader

Vanskelig å få svar fra kommunen på henvendelser. Man har krav på svar fra kommunen innen 3 uker. Står i forvaltningsloven. Det ble oppfordret til styret i NVF at det blir sendt en henstilling til ordfører og rådmann om dette.

**Veilys:**

Orientering av veilyssaken: En arbeidsgruppe bestående av representanter fra kommunen og Velforbundet er nedsatt for å komme med anbefalinger til kommunen om veilys i private veier. Arbeidsgruppa har ikke hatt tilfredsstillende progresjon og har ikke kommet fram til anbefalinger. Første møte var i november 2015, påfølgende i mai d.å.. Kommunen skulle innkalle til nytt møte, men arbeidsgruppen har foreløpig ikke hørt noe fra kommunen.

Vi har ment at avtalen som ble inngått ved salg av Nesodden E-verk i 2000 ville belyse forhold med veilys. Kommunens representanter ble forespurt om avtalen som ligger til grunn, men de klarte ikke å finne avtalen, men arbeidsgruppens representanter fra Nesodden Velforbunds (NVF) har likevel fått en kopi av avtalen. I avtalen står det eksplisitt at kommunen har eierskap og driftsansvar for alt av veilys på Nesodden, som er inkludert i balansen i E-verkets regnskap. Dvs at Nesodden kommune eier veilysene og dermed også har ansvar for vedlikehold og drift av disse. Denne avtalen er blitt lagt frem for ordfører. NVFs formann Trond Bergersen har informert formannskapet om ansvaret til kommunen.

**Brøyting:**

Denne saken er ikke enkel og vi føler den har gått litt i stå. Brøytesaken har ikke hatt noen progresjon fra NVF sin side. Prosessen som ble igangsatt med hovedplan vei 2013-2023 har medført en vesentlig økning av kostnader for brøyting både for kommunen og veilagene (fra 6500-7000 pr km til over 20.000 kr. pr km.). Kommunen overtar brøyting av «lilla veier». «Lilla veier» er et begrep fra «Hovedplan for Vei» som omfatter private veier som er regulert til offentlig vei, men foreløpig ikke er tilfredsstillende opparbeidet for å bli overdratt til kommunal vei. Nesodden Velforbund mener fremdeles at all brøyting burde vært lik for alle innbyggere, dvs. at kommunen står for brøyting av alle veier.

En av hovedårsakene til at brøyting har blitt dyrere er at det nå er aktørene (Hagespesialisten) som har ansvaret for garantiene. Dette ansvaret hadde kommunen tidligere.

Kommunen vil i den nye avtalen, tilbake til flere og mindre roder. Denne nye avtalen blir visstnok enda dyrere? Velforbundet bør se den nye avtalen før den inngås!

Vi anbefaler at Vel- og Veilag tar direkte kontakt med de som brøyter for å avtale best mulig pris. De fleste bøndene på Nesodden brøyter! NVF leter opp/søker på nettet etter disse og lager en oversikt som blir sendt ut til velene.

Vi har fått forståelse for at politikere også innser at denne saken ikke har vært godt behandlet i kommunen.

Husk at Nesodden Velforbund organiserer Vel, ikke Veilag p.t., men alle Veilag kan også melde seg inn i NVF, hvilket gjelder allerede for 2 veilag per dato.

**Vellenes Fellesorganisasjon (VFO) - styrerweb**:

Er et godt verktøy. Alle medlemsvel har tilbud til dette via VFO. Hellvikskog Vel har tatt dette i bruk. Alværn Vel hat tatt i bruk et annet tilsvarende styreverktøy, som også er godt til deres formål.

Nesodden Velforbund (NVF) innkaller til et eget møte/kurs om dette. NVF inviterer ansvarlig for StyreWeb i VFO til dette kurset.

**Vellenes Fellesorganisasjon (VFO) - Forsikring:**

Forsikring er et viktig gode som medlemmene våre har. Det er en ansvarsforsikring som bl.a. dekker skader ved en dugnad initiert av velet. Alle som deltar på dugnader, uansett de som forulykker er medlem - eller ikke.

Ansvarsforsikring dekker også ulykke forbundet med aktivitet i lekeapparatet, men selve lekeapparatet er ikke forsikret. VFO har oversikt over forsikringen på forsikring: <http://velnett.no/>

**Vellenes Fellesorganisasjon (VFO) - Bistand:**

Medlemmer kan benytte avtale med Advokat Kluge – VFO, sjekk <http://velnett.no/>

**Årshjulet:**

Nesodden Velforbund ønsker å lage et oversiktlig årshjul som viser de forskjellige aktivitetene som er aktuelle for velene på Nesodden. Intensjonen er at det skal bli lettere å holde seg orientert om når det skjer noe. Både for oss i styret og for velenes styrer. Informasjon legges ut på sidene våre/velavisen.

**NVF/Fellesvelets avis**:
NVF er i gang med et samarbeid med Nesodden Folkeopplysningsråd om å trykke 4 sider i Foreningsnytt, 4 ganger i året. Dette koster mye, så NVF prøver å få inn midler fra kommunen til dette.

Vi har også en egen nettavis, hvor artiklene vi trykker i Foreningsnytt blir laget ut, pluss litt til.

Har du stoff som kan være av interesse for andre, send det til oss! Vi er alltid på jakt etter interessante historier fra velene våre som kan skrives i NVF/Fellesvelets avis!

**Utbygging av bredbånd på Nesodden:**

Nasjonal kommunikasjonsmyndighet (NKOM) tildeler statlig tilskudd til kommuner med dårlig bredbåndsdekning. Støtten går til områder der kommersiell utbygging ikke er lønnsomt. Mer om dette her: <http://www.nkom.no/aktuelt/nyheter/statlig-tilskudd-gir-9-200-husstander-ny-eller-forbedret-bredb%C3%A5ndsdekning>.

Dette er et punkt som det er ønskelig å ta opp med ordfører.

Tips til de som har hatt Canal Digital «på besøk» (og som har fått gravd opp halve veien): Still krav til at Canal Digital sørger for at det asfalteres enten hele eller halvparten av veien etter avsluttet gravings. Det vil si ikke kun til hjulsporet – dette resulterer i at det sprekker opp i løpet av et par år.

**Nedleggelsen av Teigen:**

Ordfører vil som leder representantskapet i Follo Ren si nei til nedleggelse. Hun vil prøve å få til en løsning som f.eks. redusert åpningstid istedenfor nedleggelse. Vil nedlegge «veto» for at Teigen skal bestå.

**Sand til sandstrender:**

Hellvik Vel har bestilt Sandstrand.no, som kommer med frakteskute og pumper skjellsandsand fra Karmøy ut på stranden. Skjellsand anbefales, da dette er mere stabilt. Sjekk regler/lover før fylling av sand på strender. Det kan finnes regler om at sanden må komme fra samme biologiske miljø.

**Egen lokal advokat:**

Det er behov for å ha en egen advokat som kan drive med Juridisk bistand/rådgivning for «de små tingene» her på Nesodden lokalt. Styret i NVF skal se nærmere på saken og om dette lar seg gjennomføre.

**Hvordan kan vi rekruttere resten av velene til disse møtene?**

Verdifull deling av informasjon – viktig møte. Samarbeid mellom velene. Gunstig å gå sammen om å løse saker når flere har de samme utfordringene.

**Ordfører** Nina Sandberg og varaordfører Erik Adland har uttalt seg positivt til å delta på slike møter. De vil bli invitert til neste møte.

**Avslutning:**NVF sender ut referat til alle velene.

NVF lager liste over snøbrøytere og som blir sendt ut til informasjon til alle vel

NVF vil invitere til ledermøter for vellene 2 ganger i året: vår og høst - i tillegg til årsmøtet. Neste møte er planlagt i februar/mars.

VI TAKKER FOR ET MEGET HYGGELIG MØTE MED DELING AV MYE NYTTIG INFORMASJON! ☺